7. दिल्ली शहर के जिन इलाकों में मुसलमान रहते हैं, वहां हिंदू-सिखों के बसने का सवाल वहां के मुसलमानों की रजामंदी पर छोड़ दिया जाए। 18 जनवरी को भावावेश में कांपती आवाज में कांग्रेस के सभापति राजेंद्र प्रसाद ने बापू के कमरे में मौजूद दिल्ली के आला प्रतिनिधियों की उपस्थिति में कहा : सबने उन बातों की गारंटी दी है, जिनका जिक्र आपने हमसे किया है। बापू ने अपनी बात लिखवाई, जिसे प्यारेलाल जी ने पढ़कर सुनाया : यह मुझे अच्छा तो लगता है, मगर...इस मसविदे का अगर यह अर्थ है कि दिल्ली को आप सुरक्षित रखेंगे और बाहर चाहे जितनी भी आग जले, आपको परवाह न होगी, तो आप बड़ी गलती करेंगे और मैं भी उपवास छोड़कर मूर्ख बनूंगा। मैं देखता हूं कि ऐसा दगा आज हिंदुस्तान में बहुत चलता है।...यह कहना, कि हिंदुस्तान सिर्फ हिंदुओं का है और पाकिस्तान सिर्फ मुसलमानों के लिए है, तो इससे बड़ी बेवकूफी क्या हो सकती है!